**Za takojšnjo objavo**

**SPOROČILO ZA MEDIJE Dravograd, 30. avgust 2024**

**Od ideje do uspeha: PONI Koroška povezuje podjetniške ideje in lokalne skupnosti v regiji**



**V dvorcu Bukovje v Dravogradu je danes, v petek, 30. avgusta 2024 potekal dogodek z naslovom "Od ideje do uspeha", na katerem so se zbrali udeleženci podjetniškega programa PONI Koroška, nekateri uspešni podjetniki, ki so izšli iz tega programa ter predstavniki lokalnih skupnosti in podpornih podjetniških institucij.**

Dogodek, ki ga je organizirala **RRA Koroška**, **Regionalna razvojna agencija za Koroško, d.o.o**., je bil namenjen predstavitvi rezultatov projekta PONI in mreženju med podjetniki in podpornimi organizacijami. Direktor RRA Koroška **Uroš Rozman** je ob tem poudaril, da RRA Koroška preko različnih projektov izvaja široko podjetniško podporo v regiji. Dogodki kot je bil današnji pa so odlična priložnost za mreženje in izmenjavo mnenj ter izkušenj.

*Spomnimo:* **PONI Koroška**, ki ga financirata Republika Slovenija in Evropska unija iz Evropskega sklada za regionalni razvoj, je projekt, ki že vrsto let podpira razvoj podjetništva na Koroškem. Program udeležencem ponuja štirimesečno podjetniško usposabljanje, v okviru katerega razvijajo svoje poslovne ideje in se pripravljajo na ustanovitev lastnih podjetij.

Projektni vodja **Boris Skudnik** je danes širši javnosti predstavil sam projekt in ob tem poudaril, da je PONI mnogo več kot le program podjetniškega usposabljanja. Dodal je*: "Je odlična priložnost za podjetne posameznike, da premagajo strahove in s pomočjo programa in mentorjev razvijejo svoje poslovne ideje v uspešne podjetniške zgodbe.«*

Sledila je okrogla miza, h kateri nekdanja udeleženka tega programa, danes pa uspešna podjetnica **Katja Lenart**, povabila tri nekdanje udeleženke projekta, **Martino Marolt**, **Petro Šteharnik** ter **Katjo Hamler**, katere vsaka na svojem področju preko svojega podjetja uspešno tržijo podjetniško idejo s katero so vstopile v program PONI Koroška. Eden izmed sogovornikov na okrogli mizi pa je bil **Nejc Gilčvert**, udeleženec 2. skupine.

Na okrogli mizi so razpravljali o podjetniški podpori v regiji in o izzivih, s katerimi se soočajo mladi podjetniki. Govorili pa so tudi svojih izkušnjah s projektom PONI, kaj jih je navdušilo,

kaj jim je projekt dal in česa bi si želeli še več. Vsi pa so izpostavili vrednost in priložnost, ki jo potencialnim podjetnikom ponuja projekt PONI Koroška. Posebej so bili navdušeni nad stalno mentorsko podporo, pridobljeni znanji in dodatnimi izkušnjami, nad delom v okolju enako mislečih po principu Coworkinga ter premaganim strahom pred podjetniškim izzivi in dilemami.

**Izjava direktorja RRA Koroške Uroša Rozmana*:*** *»Podjetniški razvoj regije se sooča z izzivi, a hkrati ponuja številne priložnosti za inovacije in rast. RRA Koroška preko različnih projektov izvaja široko podjetniško podporo v regiji in s tem pomaga regiji v smeri raznolike in trajnostne gospodarske prihodnosti. Ponosni smo, da lahko podpiramo posameznike na točki, ko se šele odločajo o vstopu v samostojno podjetništvo, pa vse do točke, ko ustanovijo podjetje in se vključitvijo v podjetniški inkubator, kjer pridobijo ustrezne prostore in razvojno podporo za podjetniško rast. Verjamemo, da je to model, ki bi pripomogel k temu, da bodo mladi v čim večji meri ustvarjali in živeli na Koroškem.«*

Dogodek se je zaključil s podelitvijo diplom o uspešno zaključenem usposabljanju 2. skupine udeležencev PONI Koroška, kar je bila hkrati tudi priložnost za mreženje, druženje in izmenjavo dobrih praks​. Podelila sta jih **Uroš Rozman**, direktor RRA Koroške in **Anton Preksavec**, župan Občine Dravograd.

Motivirani in polni podjetniškega zagona tako zremo naprej ter se v prihodnje nadejamo še bolj odmevnih ter inovativnih podjetniških zgodb potencialov naše regije.

Več informacij:

RRA Koroška d.o.o.

Tel. 05 90 85 192, 041 323 293

e- naslov: anja.vajde@rra-koroska.si

Fotografije: Ožbi Strmčnik